Cumulunemmu

Lu cumulunemmu (abbriviazzioni Cb) è na nùvula a sviluppu virticali e la cchiù spittaculari e mpunenti tra li nùvuli. Vista a distanza si prisenta grossu modu comu na turri ca dâ basi rilativamenti nun àuta assai dû sulu (midiamenti attornu ê 2.000 mt ê nostri latitùtini) s'erci p'arcuni chilòmitri, nzinu a putiri agghicari a lu lìmmiti dâ trupusfera, overu, ê nostri latitùtini, attornu ê 12.000 metri (menu a li poli e di cchiù a l'equaturi). Junta la quota lìmmiti dâ trupusfera, nun putennu cchiù spannìrisi virticarmenti, lu fa urizzuntarmenti, dannu locu a na summitati a forma di ncunia.

La basi dû cumulunemmu è scura, a li voti quasi nìura, cu sfumaturi ca ponnu jiri dû virdi ô giarnu. 

Lu cumulunemmu è la nubbi di timpurali, videmma viulentu e si prisenta privalintimenti ntê misi càudi.

Ô nternu di li cumulunemmi, si ginìranu currenti ascinziunali di nutèvuli ntinzitati, macari di 40m/s (e anàlughi currenti discinnenti a lu sò sternu), nunchì grossi accùmuli d'alittricitati stàtica, ca ponnu dari locu a fùrmini, pi cui rapprisèntanu nu seriu pirìculu â navicazzioni aèria (pi chistu li piloti cèrcanu d'evitàrilu, a vista o cu l'usiliu di radar meteorològgici.

 Lista 
 Cumulonimbus calvus
 Cumulonimbus capillatus
 Cumulonimbus praecipitatio
 Cumulonimbus virga
 Cumulonimbus pannus
 Cumulonimbus incus
 Cumulonimbus mammatus
 Cumulonimbus pileus
 Cumulonimbus velum
 Cumulonimbus arcus
 Cumulonimbus tuba

Catigurìa:Nùvula